Polisie waak by sluipmoord-verdagte se hospitaalkamer | Netwerk24
Polisie waak by sluipmoord-verdagte se hospitaalkamer
Deur Nadine Ramongane 10 Junie 2019 08:14
Die polisie waak buite die hospitaalkamer waar die verdagte in verband met die sluipmoordaanval op die SAUK se hoof-ouditbestuurder vir twee skietwonde behandel word.
Thami Zikode, wat 'n vuurwapen by hom gehad het, is ongedeerd.
Thami Zikode is Vrydagaand agtervolg toe hy ná werk die SAUK-gebou in Auckland Park verlaat het.
Kapt. Mavela Masondo, 'n polisiewoordvoerder, sê vier verdagtes het Zikode aangeval toe hy voor sy huis in Johannesburg stilgehou het.
Zikode, wat 'n vuurwapen by hom gehad het, is ongedeerd.
"Zikode het een van die aanvallers gewond toe hy teruggeskiet het, terwyl die drie ander van die toneel gevlug het," het Masondo Sondag gesê.
Hy sê die drie verdagtes is steeds soek, en die polisie is besig om leidrade na te volg.
"Die verdagte wat aangekeer is, sal in die hof verskyn sodra hy uit die hospitaal ontslaan word."
Zikode is in 2017 by die uitsaaier aangestel. Hy was voorheen ook verbonde aan die kantoor van die ouditeur-generaal.
Bongumusa Makhathini, voorsitter van die SAUK-raad, het Vrydag aan Rapport gesê Zikode is aan die stuur van 'n "skoonmaak-operasie" by die SAUK om korrupsie bloot te lê.
Makhathini sê daar is verskeie verslae wat dui op korrupsie en wanbestuur by die uitsaaier.
Verskeie verslae oor korrupsie
"Ons het oor die 180 verslae wat ons moet deurwerk. Ons moet mense verantwoordelik hou en Zikode is aan die stuur van dié skoonmaakproses.
"Hy is nie afgeskrik nie. Hy is vasbeslote om met sy werk vol te hou, want dit is die regte ding om te doen," het Makhathini aan Rapport gesê.
Die DA meen strenger veiligheidsmaatreëls moet toegepas word, veral aan diegene wat korrupsie by die SAUK wil blootlê.
"Die polisie moet beskerming verskaf aan hoërisiko-mense.
"Ons is bly dat 'n verdagte in hegtenis geneem is, maar dit is duidelik dat dit nie 'n geïsoleerde voorval is nie. Dit is 'n geköordineerde poging deur 'n korrupte netwerk wat nou blootgelê kan word," het Phumzile van Damme, die DA se woordvoerder, Sondag in 'n verklaring gesê.
Van Damme sê dit is nie die eerste keer dat werknemers van die SAUK gedreig en geïntimideer word nie.
"Die DA sien uit na 'n deeglike ondersoek van die Thami Zikode-voorval en al die ander onopgeloste sake by die uitsaaier. Dit is die eerste stap om die SAUK te herstel tot 'n veilige plek vir alle werknemers."